incel
Incel står for ’Involuntary Celibate’ og betegner en gruppe mænd, der lever i ufrivilligt cølibat. Begrebet bruges om ekstreme online subkulturer, hvis omdrejningspunkt er et voldsomt had til kvinder og minoriteter.
Ordet Incel er en sammentrækning af forbogstaverne i de engelske ord 'involuntary' (ufrivillig) og 'celibate' (cølibat) og betyder en person, der lever i ufrivilligt cølibat. Ordet blev oprindeligt brugt af unge, heteroseksuelle mænd, som ikke var i stand til at opnå romantiske forhold til kvinder, dvs. som en selvbetegnelse til at beskrive en identitet i ufrivilligt cølibat.
Onlinefællesskabet og ordet blev oprindeligt opfundet af en kvinde, som ønskede at skabe et fællesskab for folk, der var frustrerede over deres udseende, manglende sociale evner og ufrivillige cølibat, på trods af et ønske om at indgå i seksuelle relationer med det modsatte køn. Efterhånden blev kvinder udelukket fra fællesskabet. Siden 2010 har det udelukkende bestået af mænd, som dyrker ekstreme antifeministiske holdninger og voldsfantasier om kvinders undertrykkelse. Incel-ideologien dyrkes i bestemte online fora og fællesskaber, hvor såkaldte ’incels’ mødes virtuelt og udtrykker et had til kvinder og samfundet generelt.
Incel-ideologien bygger på en maskulinistisk forestilling om den stærke mand, der erobrer og tager de kvinder, han vil have. Men kvinder nægter ifølge denne opfattelse incels adgang til bestemte goder, såsom fysisk kontakt, fordi disse mænd er underlegne fysisk og socialt. Ifølge incels bør alle mænd have adgang til sex med (smukke) kvinder, fordi kvinder skylder mænd sex.
Den manglende mulighed for at realisere ønsket om forhold til kvinder resulterer i en følelse af mislykkethed og uretfærdighed, som incels bekræfter hinanden i på online fora og fællesskaber på nettet. Magtesløsheden, selvhadet og følelsen af at være nægtet adgang til romantiske forhold omdannes til et voldsomt had til kvinder og feminisme, som kommer til udtryk i straffende voldsfantasier.
I incel-tankegangen står en hierarkisk kønsforestilling om mandens dominans og kvindens underlegenhed centralt, samt et ønske om at opnå et mandligt herredømme. Ud fra den tankegang bør mænds status som øverst i kønshierarkiet genindføres, hvormed kvindens rolle primært bliver at tjene mandens behov. Ifølge nogle incels bør eksempelvis voldtægt være tilladt, da voldtægt opfattes som mandens ret til at tage, hvad han har krav på.
Med til Incel-ideologien hører en særlig sprogbrug i form af en række nedsættende eller hadefulde slang-udtryk. Det interne sprog er med til at styrke fællesskabet.
Det er vanskeligt at vurdere incel-fænomenets omfang eller estimere antallet af radikaliserede incels, da fællesskabet dyrkes virtuelt i lukkede internet-fora og på platforme, hvor udefrakommende ikke har adgang. En rapport fra Center for Digital Pædagogik fra 2020 identificerede 850 incels fra de nordiske lande. Næstflest var fra Danmark. Forskningen peger på, at det er langt fra alle, der associerer sig med ideologien og dyrker kvindehad online, der er voldsparate. PETS terrortrusselsvurdering fra 2022 vurderer incel-miljøet som en bevægelse, der kan have betydning for terrortruslen i Danmark, idet den har et voldeligt trusselspotentiale.
Den 3. februar 2022 blev en 27-årig mand fra Hobro dømt til anbringelse på en psykiatrisk afdeling. Manden, der i flere år havde været aktiv på internetfora for incels, blev fundet skyldig i at planlægge flere drab og skoleskyderier.
Incels voldsomme had til kvinder har været drivkraften bag en række angreb og skyderier i USA og Canada i perioden 2014-2020. De mest kendte er det såkaldte Isla Vista-angreb i Californien i 2014, hvor en 22-årig gerningsmand dræbte seks og sårede 14, samt angrebene af Elliot Rodger den 23. maj 2014 og Alek Minassian den 23. april 2018. Rodger dræbte seks og sårede 14, inden han tog sit eget liv. Minassian kørte en varevogn ind i en gruppe mennesker i Toronto, hvorved han dræbte ti og sårede 15. Isla Vista-gerningsmanden samt Rodger og Minassian bliver dyrket som helte i de virtuelle fællesskaber, hvor incels mødes.
Incel-ideologien bygger på en antagelse om en feministisk sammensværgelse, hvormed mænd bevidst undertrykkes og manipuleres med det formål at erobre og bevare magten over mænd. Feminismen opfattes af incels som et angreb på samfundet, som kun kan stoppes gennem en revolution. Mainstreamsamfundet har endnu ikke opdaget denne antagelige undertrykkelse af mænd, men ligger under for konspirationen. Konspirationsteorien fungerer således som en forsimplet forklaring på en række komplekse problemstillinger og bliver en måde at udtrykke en vrede og frustration på. I den radikaliserede udgave af incel-ideologien bliver voldsfantasierne og ønsket om revolution omdannet til terrorhandlinger på uskyldige. Gerningsmændene vil råbe samfundet op og straffe kvinder samt mænd, der har forhold til kvinder.